  Виталий Пронин Можга городын будэм нылаш Ольга Иванова (Балобанова) пичи дыръяз вуриськись луон сярысь малпалляз. Школаын дышетскыкуз, «Быгатӥсь киос» кружоке ветлӥз, чебер дӥсь вуриз аслыз но тодмоосызлы, покчиослы ас киосыныз небыт шудонъёс лэсьтылӥз. Нош аръёс ортчыса, улон сюрес сое чылкак мукет ӧре вуттӥз.Тодон-валан люказ Можгаысь 3 номеро школаын. Котькыӵе уже мыло-кыдо пыриськылӥз: кырӟаз-вераз, спортэн эшъяськиз, вуриськонъя кружоке ветлӥз. Нош улонын сюрес быръёно луиз но эшъёсынызы ӵош Иваново городысь Текстильной институтэ вамыштӥз. Инженер-технологлы дышетскыса, вуриськисьын ужаны кутскиз.1990-тӥ аръёсы ваньмыз йырин-чукин берыктӥськиз. Вуриськисьёслы кулэяськисьёс ӧз луэ. Нимаз ужбергатӥсьёс дорын кӧня ке ар ужаса вуттӥз ик вал, отын но толэзьёсын уждун ӧз тыре. Нылашлэсь ужтэк пукемзэ адӟыса, ӵыжы-выжыосыз милицие ӧтиллям. Кема малпаськыса улымтэ, выль удысэ вамыштэм. Озьы со 1997-тӥ арысен формаен ветлыны кутске. Ужан куспаз МВД-лэн Нижний Новгородысь академиезлэн Ижысь филиалаз тодон-валанъёссэ будэтэм.- Нырысь нуналъёсысеныз ик выль уже кельшиз, - шуэ Ольга Игоревна. - Дознаватель луыса тырши. Документъёс бордын бугыръяськон, йыружъёсты сэрттон-пертчон нырысьпал секытгес потӥз ке но, уже туж кельшиз. Куд-ог эшъёсы нырысь толэзьёсаз уйёссэс ӧз кӧлалэ, трос синкылиос кисьтӥзы. Валамон, сыӵеосыз дознавательын кема ӧз чидалэ, ужысьтызы кошкизы. Мынам но секыт дыръёсы вал, озьы ке но ужме одӥгзэ но ӝыныё ӧй кушты. Туж юрттӥз спортэн эшъяськеме. Угось школаын дышетскыкум ик, куасэн бызьылонъя нырысетӥ разрядлэсь куронзэ быдэстӥ.Аръёс ортчыса, Ольга Игоревна семья кылдытӥз. Кузпалыз Александр Анатольевич Балобанов МЧС-ын ужа. Настя но Евгений нылпиоссы будо. Дознавательын 11 ар ужамез бере, быръем удысэз «лазеггес» потыны кутскемен, «мургес» интые вамыштӥз - городысь следствиея управление, тужгес секыт йыружъёсты эскере. Ужзэ умой быдэсъямез понна кылем арын пусъемын вал «Устоез следователь» нимын.- Бӧрсьысь бӧрсе секыт йыружъёсты эскероно луиз, - веранзэ азьланьтӥз юстициысь майор Ольга Балобанова. - 2010-тӥ арын машинаосты лушкась группаез кырмыны удалтӥз. Йыртэмасьёсты трос аръёс ӵоже эскеримы. Ульчаысь машинаосты лушкаса, кузёезлы ӝыны дунын берыктылӥллям. Нош басьтыны пумитъяськисьёслэсь я вакчи дыр куспын коньдон шедьтыны быгатӥсьтэмъёслэсь «корт валзэс» чыры-пырыен вузаллям. Йыртэмасьёс Ижын но Сарапулын ужаллям, тая 24 уж ӝутэмын. Лушкаськисьёс 4 миллион манет тыр узырмыса вуттӥллям вылэм, та вакытэ быдэс группа пытсэт сьӧрын пуке.«Сьӧд» риэлторъёсын герӟаськем уж но быдэс шаермес зуркатӥз. Ньыль мурт, одӥгез Ташкентысь вуэм адями, начар улӥсьёслэсь, юыны яратӥсь муртъёслэсь бадӟым квартираоссэс пичиеныз воштылӥллям, гуртысь коркаен я чылкак улон интытэк кельтылӥллям. Таяз 14 учыр пусъемын, 11 мурт липеттэк кылем.Туннэ но Ольга Игоревналэн ӝӧк вылаз вить уголовной уж кылле. Ӵем дыръя эскероно, пе, луэ жугиськонэн, лушкаськонэн, наркотикъёсты вӧлмытонэн герӟаськем ужъёсты. Кыл кутон удысын ужасьёс асьсэ тодон-валанъёссэс будэтон сярысь но сюлмасько. Вань законъёсты тодэм сяна, пӧртэм сямо адямиосын огкыл шедьтыны кулэ. Адямилэсь сямъёссэ тодон понна психологиез но дышето. Угось йыртэмасьёс пӧлын котькыӵеосыз пумисько. Куд-ог дыръя кышкатъясьёсыз но, пе, шедё.Балобановъёслэн семьяязы котьку но шуныт омыр кузёяське. Дорысь ужъёссэс ноку уг люко: кин ваньме, со ик быдэстэ. Одӥгзэ жаля: туж шер дыръя быдэс семьяенызы шутэтскыны кылдэ. Куд-ог секыт нуналъёсыз бере Ольга Игоревна вуриськон машина сьӧры пуксьылэ. Басма юдэсъёсыз итылыкуз, пе, йырысьтыз вань секыт малпанъёс тӧлӟо. Вуриськисьлэн кибервылыз ужан кабинетысьтыз чеберъям штораосызъя но шӧдӥське.Валентина Емельянова. Теги: Полиция  